钦定古今图书集成/明伦汇编/氏族典/第224卷 > 《廖用贤尚友录》 > 阳越
## 钦定古今图书集成/明伦汇编/氏族典/第224卷 > 《廖用贤尚友录》 > 阳越

按《左传》定公八年：阳虎欲去三桓，冬十月，将享季氏
于蒲圃而杀之。戒都车曰：“癸巳至。”成宰公敛处父告
孟孙曰：“季氏戒都车何故？”孟孙曰：“吾弗闻。”处父曰：“然
则乱也，必先于子，先备诸与？”孟孙以壬辰为期，阳虎
前驱，林楚御桓子，虞人以铍盾夹之，阳越殿将如蒲
圃，桓子咋谓林楚曰：“而先皆季氏之良也，尔以是继
之。”对曰：“臣闻命后阳虎为政，鲁国服焉。违之征死，死
无益于主。”桓子曰：“何后之有，而能以我适孟氏乎？”对
曰：“不敢爱死，惧不免主。”桓子曰：“往也。”孟氏选圉人之
壮者三百人以为公期，筑室于门外。林楚怒，马及衢
而骋，阳越射之不中，筑者阖门。有自门间射阳越，杀
之。